钦定古今图书集成/方舆汇编/职方典/第1512卷 > 《南金沙江源流考》张机
## 钦定古今图书集成/方舆汇编/职方典/第1512卷 > 《南金沙江源流考》张机

按：大金沙江发源昆仑山西北吐蕃地，即夏禹所导
黑水也。虽与云南小金沙江及澜沧、潞江皆发源吐
蕃，然大金沙江之源较三江最荒远，且其源于三江
源邈不相近，其下流亦十倍小金沙江及沧、潞三江
之外。按《禹贡》，华阳黑水惟梁州黑水，西河惟雍州。周
文安《辩疑录》云：“《甘肃志》，甘州之西十里有黑水，流入”
居延海。肃州之西北有黑水东流，遐远莫穷所之。是
其源入雍州之西流入梁州之西南。其正西别流绕
西极之外而无所据。见地势西北最高，故能经西而
西南也。《云南志》载“金沙江出西番，流至缅甸，其广五
里，径趋南海。”得非黑水源出张掖流入南海者乎？河
源在中州西南，直四川马湖蛮邦之“正西，三千馀里。
云南丽江宣抚司之西北一千五百馀里。”愚观黄河
源近云南地则大，金沙江源自番雍之地，南入缅海。

怪也。宋初斧画云南，南渡又偏安一隅，朱子又从何
知有此江之长广于“江河哉！”黄真元又云：“‘考大金沙
江、澜、潞三水，虽皆入南海，大小远近迥不同。澜仅潞
四分之一，大金沙倍于澜、潞。澜、潞所出地名，在鹿石
山，在雍、望，俱可穷源，上流亦狭。大金沙江之源则远
出番域，上流已阔，澄若重溟，黝然深碧，夏秋涨溢，江
色不变。若比于杨子浪沧一小溪’，即《诗》语大金沙江
之长”广又可知矣。其注云：“傍多松，有琥珀，自孟养地
来。”孟养正在金沙江之滨，今澜沧不闻有琥珀。《大理
志》指澜沧为黑水，亦不深考耳。相传大金沙江上源
近大宛国，自里麻茶山孟养极北，不闻有所往，号赤
发野人。境峭壁不可梯绳，弱水不任舟楫，土人惟远
见川外，隐隐有人马形，似殆西羌之域也。今始略其
源，惟自其经流支派入海可见者言之。水流至孟养
陆阻地，有二大水自西北来，一名大居江，或云大车
江，一名槟榔江，二水至此合流，又名大盈江。今腾越
州人总甸内诸水亦曰大盈江，殆窃侈其名也。江流
至此，彝人方名其为金沙江。江中产绿玉、黄金、钿子、
金精、石墨玉、水晶间出白玉，滨江山下出琥珀。旧《志》
以琥珀、绿玉出在澜沧江者，谬矣。昔年王靖远、蒋定
西追麓川叛贼思机发、思卜发弟兄造船飞渡孟养，
及复与思禄盟誓，江干石烂，乃许其过江者，皆此江
也。滇人相传名大金沙江。若以别丽江北胜武定马
湖之小金沙江耳。自此南流，经宦猛莫、啖莫，即至猛
掌。有一江西来，入大金沙江，又南下昔朴、怕鲊、猛莫
猛外，经蛮莫，有一江源自腾越大盈，经镇彝、南甸、干
崖、受展西、茶山、古勇诸水，伏流南牙山麓出，经蛮莫，
入大金沙江江。又经蛮法鲁勒、孟拱、遮鳌管屯、大菖
蒲山峡、小菖蒲山峡、课马孟养、怕崩山峡、户董、鬼哭
山、戛撒，昔年缅人攻孟养，以船运兵饷到戛撒，为孟
养所败者，此江也。正统中，蒋雄率兵追思机发，为缅
人所压，杀于江中，亦此江也。大约江自蛮莫以上，山
耸水陡，正统中，郭登自贡章顺流，不十日至缅甸者，
亦此江也。下流经温板，有一江源自腾越陇川江，经
界尾、高黎共山、陇川猛乃、猛密所部莫勒江，至太公
城、江头城，入于金沙江。下流又经猛吉、准古、温板，又
名温板江，温板又名流沙河，皆金沙江也。猛戛马哒
喇至江头城，江中有大山秀耸，山有大寺。又有一江，
源自猛辨洗母戛南来，入大金沙江。又经止即龙、大
马、革、底马、撒跻马，入南海。其江至蛮莫以下，地势平
衍，阔可十五馀里。旧《志》云“五里”者，非也。经南江益宽，
流益慢，缅人善舟，又善泅水，操橹楫者如涉平地，至
是江海之水潴为一色矣。《文选》载佛经云“拔提河为
黑水者，尤非也。要之，出张掖者为是。”文安之说如此，
而《大理志》则是以澜津为黑水。窃考澜、潞、金沙三水
虽皆入南海，大小远近则迥不同。澜仅潞四分之一，
金沙又三倍于潞。澜潞所出地名鹿石山，在雍、望俱
可穷源，上流甚狭，金沙江之源则远自番域，上流已
阔，澄若重溟，黝然深碧。夏秋涨溢之时，澜潞变色，金
沙自如，若比于杨子浪沧一小溪。诗人小澜水而咏
如此。况在汉仅以津名，其形势狭隘，不足匹江，河界
州域，居然可见。又注云：“其旁多松，故有琥珀。”今琥珀
自孟养彝中来，孟养腾人号为迤西，正在金沙江滨，
而浪沧不闻有琥珀田，此不可诬也。由周文安公之论，
参以腾人耳目所见，金沙江为黑水无疑矣。《大理志》
曰：“潞与金沙，蜿蜒缅中，内外皆彝。惟浪沧内华人而
外彝落。”窃谓不然。夫三江皆源西北，而之东南，惟金
沙之外皆彝。若澜若潞，彝夏所界，惟可以上下论，不
可以内外论。澜水仅自云龙州，蒙化所界，正在永昌
城中，为华人所宅。其自云龙而上至于吐蕃，自顺宁
而下至于交趾，尽皆彝落。永昌郡正在浪沧之外，一
名金沙池，脱履金沙云云。金沙江亦名拔提河矣。今
再考《蒙化府志》，澜沧江与漾濞江，蒙人谓之大小二
江，合西洱河、胜备河至顺、蒙交界处，土人谓之罗擦
聚，日出水光荡射可观。不二十馀日，至锦龙江，即水
下流，海客船多会易于此，渐渐至南海。《永昌府志》：“潞
江一名怒江。”《水经注》云：“漏江。”杨慎云：“漏江今讹为潞
江，源出吐蕃，流经芒市，至木邦，地名喳哩江。又流经
八百车里地，至摆古，东入南海。自木邦以下，即可通
舟楫。昔年龙川多士宁潜往摆古，见莽”瑞体，皆由此
江顺流而下也。旧传潞江流至洪门、车里，沙碛浸散，
与近《腾越志》以为入大金沙江，皆非是。愚尝谓三江
皆可舟可航，彝人欲据险隐塞，不使通行。岂知天地
设此三江，正为朝廷制驭西南缅甸诸彝设，当事者
诚不可忽而不讲求也。异日圣天子问缅甸诸彝久
不朝贡之罪，则此三江者，固汉家楼船下番禺，出奇
制粤之《牂牁》江也。